
     RAPORT

asupra proiectului de Lege pentru aprobarea Ordonanţei de urgenţă a Guvernului nr.91/2000 privind organizarea sistemului naţional de formare a personalului din învăţământul preuniversitar

În urma examinării proiectului de Lege pentru aprobarea Ordonanţei de urgenţă a Guvernului nr.91/2000 privind organizarea sistemului naţional de formare a personalului din învăţământul preuniversitar, în şedinţa din 6 martie 2001, Comisia a hotărât că acesta nu poate fi acceptat şi propune Plenului respingerea pentru următoarele motive:

· analizând acest proiect de act normativ din punct de vedere al conformităţii cu prevederile şi principiile constituţionale rezultă că deşi, pe fond,  acesta este în concordanţă cu exigenţele Legii fundamentale a statului, totuşi reglementarea acestor probleme pe calea ordonanţei de urgenţă nu este determinată de existenţa unei situaţii excepţionale, în sensul dispoziţiilor art.114 alin.(4) din Constituţie şi a celor statuate de Curtea Constituţională prin Decizia nr.65/1995, potrivit căreia ordonanţa de urgenţă trebuie să se legitimeze pe necesitatea şi urgenţa reglementării unei situaţii care, datorită circumstanţelor sale excepţionale impune adoptarea de soluţii imediate în vederea evitării unei grave atingeri aduse interesului public;

· ordonanţa reia, în majoritatea prevederilor sale, reglementări care sunt deja stipulate în Legea nr.128/1997 privind Statutul personalului didactic şi în Legea învăţământului nr.84/1995, republicată; aceste reglementări, abordate într-un nou context, modifică în esenţă legile menţionate, creînd o reglementare legislativă confuză;
· perfecţionarea personalului didactic din învăţământul preuniversitar este realizată prin universităţile de stat, care asigură pregătirea iniţială şi perfecţionarea postuniversitară, prin formele prevăzute de lege;
· Comisia a reţinut faptul că ordonanţa conţine anumite idei, care trebuie reluate într-un alt context de către Ministerul Educaţiei şi Cercetării, care urmează să prezinte Parlamentului propuneri de modificare a Legii nr.128/1997 privind Statutul personalului didactic.
În raport de obiectul şi conţinutul său, proiectul de lege face parte din categoria legilor organice.

